text: 救苦天尊，遍满十方界，常以威神力，拔度诸眾生，得离於迷途，眾生不知觉，如盲见日月，我本太无中，拔领无边际，庆云开生门，祥烟塞死户，初发玄元始，以通祥感机，救一切罪，度一切厄，渺渺超源，荡荡自然清，皆承大道力，以伏诸魔精，空中何灼灼，名曰泥丸仙，紫云覆黄老，是名三宝君，还将上天炁，以制九幽魂，救苦诸妙神，善见救苦时，天上混无分，天气归一身，皆成自然人，自然有别体，本在空洞中，空洞跡非跡，遍体皆虚空，第一委气立，第二顺气生，第三成万法，第四生光明，天上三十六，地下三十六，太玄无边际，妙哉大洞经，皈命太上尊，能消一切罪。